रोहतक. रेलवे ट्रैक पर आए दिन हादसों में मौत होने के बावजूद लोग चेत नहीं रहे हैं। ऐसा ही एक जीवंत उदाहरण शनिवार को जींद रेलवे स्टेशन से डेढ़ किमी दूर देखने को मिला। रेलवे ट्रैक के बीच में बैठकर एक युवक कान में ईयरफोन लगाकर तेज आवाज में गाने सुन रहा था। इसी बीच जनता एक्सप्रेस के ड्राइवर ने युवक को अलर्ट करने के लिए लगातार प्रेशर हार्न बजाए, लेकिन ईयरफोन होने की वजह से युवक को कुछ सुनाई नहीं पड़ा। ड्राइवर ने आनन-फानन में ब्रेक लगाकर ट्रेन को रोका। सबक सिखाने के लिए लापरवाह युवक को पकड़कर अपने साथ बैठाया और अपने साथ रोहतक ले आया। चालक ने आरपीएफ को लिखित शिकायत देकर युवक को उनके हवाले कर दिया। युवक अमित के खिलाफ रेलवे एक्ट की धारा 147 व 174 का उल्लंघन किए जाने पर केस दर्ज किया जाएगा।
वाकया शनिवार सुबह 10 बजे का है। जींद के श्याम नगर स्थित पटियाला चौक निवासी अमित रेलवे स्टेशन से डेढ़ किमी दूर स्थित नहर के पास से गुजर रहे रेलवे ट्रैक पर पहुंचा। ट्रैक खाली देखकर वह बीच में ही बैठ गया। कान ईयरफोन लगाकर फुल आवाज में गाने सुनने लगा। इसी बीच दिल्ली की ओर जाने वाली अप जनता एक्सप्रेस के आने का समय हुआ। ट्रेन अपनी निर्धारित गति से रवाना हुई। ट्रेन ड्राइवर वेदप्रकाश ने ट्रैक पर युवक अमित को बैठे देखा तो उसके होश उड़ गए। उसने समझदारी का परिचय देते हुए एक के बाद एक लगातार कई बार हार्न बजाए, लेकिन मस्ती में डूबे अमित ने कोई ध्यान नहीं दिया। मजबूरन चालक वेदप्रकाश ने ट्रेन राेककर अमित को उठाया और अपने साथ रोहतक ले आया।
यहां पर चालक वेदप्रकाश ने आरपीएफ को पूरा घटनाक्रम बताया। आरपीएफ अधिकारियों ने चालक से रेल यातायात प्रभावित करने और रेलवे ट्रैक पर बिना अनुमति चहलकदमी करने का लिखित शिकायत पत्र लेकर युवक अमित को हिरासत में ले लिया। आरपीएफ के मुताबिक, युवक अमित के खिलाफ रेलवे एक्ट की धारा 147 व 174 का उल्लंघन किए जाने पर केस दर्ज किया जाएगा। आरोपी अमित ने बताया कि ईयरफोन की वजह से उसे हॉर्न सुनाई ही नहीं दिए।
hin_Deva hin_Deva hin_Deva